LATVIJAS ZVĒRINĀTU ADVOKĀTU KOLĒĢIJA LATVIJAS ZVĒRINĀTU ADVOKĀTU PADOME Brīvības bulvāris 34, Rīga, LV-1050 Izdoti saskaņā ar  Latvijas Zvērinātu advokātu kopsapulces  2012.gada 30.marta lēmumu  Apstiprināti ar  Latvijas Zvērinātu advokātu padomes  2012.gada 26.jūnija lēmumu Nr.149  Ar grozījumiem, kas izdarīti ar Latvijas Zvērinātu advokātu padomes 2016.gada 2.februāra lēmumu Nr.22  un 2018.gada 27.februāra lēmumu Nr.43   Noteikumi par zvērinātu advokātu  kvalifikācijas paaugstināšanu un tālāk apmācību  1. Vispārīgi noteikumi 1.1. Zvērinātiem advokātiem ir pienākums celt savu profesionālo kvalifikāciju. 1.2. Zvērinātu advokātu palīgi šos noteikumus pilda tikai pēc kļūšanas par zvērinātiem advokātiem. Zvērinātu advokātu palīgi paaugstina kvalifikāciju saskaņā ar viņiem noteikto kārtību.  2. Kvalifikācijas paaugstināšanas pasākumu saturs un apjoms 2.1. Kvalifikācijas paaugstināšanai katram zvērinātam advokātam viena kalendārā gada laikā ir jāvelta ne mazāk kā 16 stundas (turpmāk noteikumu tekstā- kvalifikācijas stundas). 2.2. Apmeklējamos kvalifikācijas paaugstināšanas pasākumus izvēlas pats advokāts. Kvalifikācijas paaugstināšanas pasākumus var organizēt un apmaksāt Latvijas Zvērinātu advokātu padome tās organizēto mācību pasākumu ietvaros, trešā persona vai pats advokāts.  2.3. Kvalifikācijas paaugstināšanai zvērināts advokāts apmeklē lekcijas, seminārus, konferences un citus mācību pasākumus, kuru temats ir saistīts ar tiesību zinātni un citām advokāta praksei nepieciešamām zinātņu jomām, piemēram, grāmatvedība, finanses, nodokļi, psiholoģija, medicīna, svešvalodu kursi jurisprudences jomā u.tml. Advokāta apmeklētā mācību pasākuma norises viena akadēmiskā stunda tiek pielīdzināta vienai kvalifikācijas stundai. Ja mācību pasākums tiek apmeklēts ārvalstī, 
2		tad šāda advokāta apmeklētā mācību pasākuma norises viena akadēmiskā stunda tiek pielīdzināta divām kvalifikācijas stundām. 2.4. Par lekciju lasīšanu vai kvalifikācijas paaugstināšanas pasākumu vadīšanu viena lekcijas lasīšanas vai kvalifikācijas pasākuma vadīšanas akadēmiskā stunda tiek pielīdzināta četrām kvalifikācijas stundām, ja tas notiek pro bono advokātiem kvalifikācijas celšanas pasākuma ietvaros. Ja lekcija tiek lasīta vai kvalifikācijas paaugstināšanas pasākums tiek vadīts ārvalstī, tad šāda lekcijas lasīšana vai kvalifikācijas paaugstināšanas pasākuma viena akadēmiskā stunda tiek pielīdzināta astoņām kvalifikācijas stundām. (padomes 27.02.2018. lēmuma Nr.43 redakcijā) 2.5. Par uzstāšanos ar referātu konferencē, kas veltīta juridiskās zinātnes vai prakses jautājumiem, šāda uzstāšanās tiek pielīdzināta astoņām kvalifikācijas stundām. Ja uzstāšanās ar referātu notiek konferencē ārvalstī, tad šāda uzstāšanās pielīdzināma sešpadsmit kvalifikācijas stundām. 2.6. Par advokāta publikāciju juridiskās periodikas vai juridiskās literatūras izdevumā (publikācija rakstu krājumā u.tml.) tiek piešķirtas astoņas kvalifikācijas stundas. Par advokāta publikāciju ārvalstī izdotā juridiskās periodikas vai juridiskās literatūras izdevumā tiek piešķirtas sešpadsmit kvalifikācijas stundas. 2.7. Par advokāta publicētu pētījumu vai monogrāfiju, kas veltīta juridiskai zinātnei, tiek piešķirtas sešpadsmit kvalifikācijas stundas par katru publikācijas autorloksni. 2.8. Par Latvijas Zvērinātu advokātu kolēģijas pārstāvēšanu konsultatīvajās padomēs vai likumu izstrādes pastāvīgās darba grupās, ja konsultatīvo padomju vai darba grupu sanāksmes vidēji gadā notiek reizi mēnesī vai biežāk, tiek piešķirtas sešpadsmit kvalifikācijas stundas. Par Latvijas Zvērinātu advokātu kolēģijas pārstāvēšanu konsultatīvajās padomēs vai likumu izstrādes pastāvīgās darba grupās, ja konsultatīvo padomju vai darba grupu sanāksmes vidēji gadā notiek retāk kā reizi mēnesī, tiek piešķirtas desmit kvalifikācijas stundas. Par darbu Latvijas Zvērinātu advokātu kolēģijas institūcijās (visās kopā) tiek piešķirtas četras kvalifikācijas stundas. 2.9. Advokāti, kuri studē akreditētās maģistra vai doktora studiju programmās Latvijas vai ārvalstu augstskolās, uz studiju laiku, kurā netiek iekļauts akadēmiskā atvaļinājuma laiks, ir atbrīvoti no pienākuma piedalīties citos kvalifikācijas paaugstināšanas pasākumos.  2.10. Pēc akreditētas tiesību zinātņu doktora studiju sekmīgas pabeigšanas un tiesību zinātņu doktora grāda iegūšanas, advokāts turpmākos trīs gadus ir atbrīvots no pienākuma piedalīties kvalifikācijas paaugstināšanas pasākumos. 2.11. Advokātiem, kuri ne mazāk kā vienu semestri gadā veic pedagoģisko darbu kādā Latvijas vai ārvalstu augstskolā akreditētā tiesību zinātņu studiju programmā (2.līmeņa profesionālajā studiju programmā, bakalaura studiju programmā, maģistra studiju programmā, doktora studiju programmā), ir pienākums kvalifikācijas paaugstināšanas pasākumiem veltīt četras kvalifikācijas stundas. 
3		 3. Kvalifikācijas stundu uzskaite 3.1. Katrs advokāts patstāvīgi uzskaita savas kvalifikācijas stundas un nodrošina to apliecinošās informācijas uzglabāšanu. 3.2. Līdz katra kalendārā gada 31. janvārim advokātam jāaizpilda elektroniski Latvijas Zvērinātu advokātu kolēģijas interneta mājas lapas slēgtajā sadaļā "Tālākapmācība" apliecinājums par kvalifikācijas paaugstināšanu iepriekšējā gadā saskaņā ar tajā pieejamo veidlapu. Advokātam apliecinājumā jānorāda informācija par šo noteikumu 2.1. punktā minēto prasību izpildi, norādot apmeklētos kvalifikācijas paaugstināšanas pasākumus (pasākuma laiks un vieta, pasākuma organizators, pasākuma temats) un to apjomu kvalifikācijas stundās, kas noteikts atbilstoši šo noteikumu 2.3. - 2.11. punktos. (padomes 02.02.2016. lēmuma Nr.22 redakcijā) 3.3. Kvalifikācijas stundas par katru kalendāro gadu uzskaitāmas atsevišķi. Vienā kalendārajā gadā iegūtās kvalifikācijas stundas nav pārceļamas uz cita gada kvalifikācijas stundu uzskaiti.  4. Noslēguma noteikumi 4.1. Latvijas Zvērinātu advokātu padome pārbauda šo noteikumu ievērošanu. 4.2. Uz advokāta rakstiska iesnieguma pamata Latvijas Zvērinātu advokātu padome objektīvu apstākļu dēļ var atbrīvot zvērinātu advokātu uz laiku no kvalifikācijas paaugstināšanas pienākuma vai samazināt nepieciešamo kvalifikācijas stundu skaitu. 4.3. Zvērinātam advokātam pēc uzņemšanas zvērinātu advokātu skaitā pirmajā gadā ir jāvelta kvalifikācijas paaugstināšanai tik stundas, cik mēneši ir palikuši līdz gada noslēgumam. (padomes 02.02.2016. lēmuma Nr.22 redakcijā) 4.4. Zvērinātu advokātu palīgiem pēc to uzņemšanas zvērinātu advokātu skaitā kvalifikācijas paaugstināšanas pasākumu apmeklēšanas pienākums ir sākot ar aiznākamā gada 1.janvāri, skaitot no viņa uzņemšanas. 4.5. Zvērināts advokāts ir atbildīgs par šo noteikumu neievērošanu saskaņā ar Latvijas Republikas Advokatūras likumu.  5. Noteikumu spēkā stāšanās. 5.1. Noteikumi stājas spēkā ar 2013.gada 1.janvāri. 5.2. Pirmais apliecinājums saskaņā ar šiem noteikumiem advokātiem ir jāiesniedz līdz 2014.gada 31.janvārim.